În așteptarea verdictului în ”Gala Bute”, președintele Traian Băsescu propune închiderea Înaltei Curți! Este același model după care s-au închis firmele alimentate cu bani publici și care au întors șpaga către ministerul Elenei Udrea, ele dispărând ca și cum n-ar fi existat niciodată!

marți, 22 mai 2018, 1:03

De Mirela Neag, Răzvan Luțac și Cătălin Tolontan

Sâmbătă, cu o jumătate de oră înainte de miezul nopții, o știre pulsează pe Mediafax.

”Băsescu, propunere extremă: Tarcea ar trebui să înceteze orice activitate a ÎCCJ până la desecretizarea protocolului cu SRI”.

2,4 milioane de euro bani publici au fost cheltuiți în Gala Bute. Inițial s-a spus că de la bugetul UE, dar, de fapt, s-au plătit de la bugetul național

Conform legii, în România funcționează o singură instanță supremă, denumită Înalta Curte de Casaţie şi Justiţie.

Fostul președinte al țării cere să se pună lacătul pe ea.

Mâine, miercuri 23 mai 2018, la Înalta Curte se așteaptă sentința în ”Gala Bute”.

***

Pînă să închidă Înalta Curte, Gala Bute a reușit să facă mai multe victime.

1. Federația Română de Box

Federația a primit 450.000 de euro de la companii de stat, ca sponsorizare pentru Gala Bute.

DNA dovedește că banii intră în federație, dar ies imediat din FRB și ajung în firma privată a lui Rudel Obreja.

Ani de zile după meciul profesionist Bute-Mendy, FRB agonizează, e captivă în datorii, iar sportivii români sunt interziși la competiții.

În 2015, pe fondul datoriilor, când Obreja nu mai e președinte, MTS taie finanțarea, pe care a reluat-o abia în mai 2018.

2. Termogaz Company SA

Firma din Petroșani a fraților Gărdean adună afaceri cu statul de peste 100 de milioane de euro.

Numai în 2011, anul Galei Bute, Termogaz are o cifră de afaceri de 12,5 milioane de euro și 180 de angajați.

Ambii frați Gărdean recunosc că au participat, cu Termogaz, la o mită de 10% către șefii Ministerului Dezvoltării și Turismului și către organizatorul Galei Bute.

Azi, în 2018, Termogaz e în insolvență.

3. Consmin SA

Firma lui Dragoș Botoroagă, condamnat și el de Înalta Curte în Gala Bute după ce confirmă că a fost parte a procesului de ”parandărăt” de 10% din contracte.

Consmin e în insolvență și, în câteva săptămâni, se pregătește de faliment.

4. SC Last Time Studio

Compania lui Ștefan Lungu, consilierul Elenei Udrea, condamnat cu suspendare după ce recunoaște în fața Înaltei Curți că a primit șpagă și a dat-o mai departe pentru alegerea Elenei Udrea, softurile folosite de Elena Udrea, vacanțe și alte avantaje.

În 2018, firma nu mai are angajați.

Cifra de afaceri e zero.

5. Biovros SRL, Egeo Pro Market

SRL-uri-fantomă, deținute de cetățeni moldoveni.

Banii publici au ajuns aici pe filiera Ministerul Dezvoltării – Termogaz – firma lui Obreja – Biovros.

DNA arată cum, deși în acte au facturat servicii de publicitate, cetățenii moldoveni aveau o stână!

Astăzi, în 2018, firmele sunt inactive fiscal.

6. Ekaton Consulting SRL

Compania lui Tudor Breazu, secretarul Elenei Udrea și administratorul moșiei Nana, unde Traian Băsescu face afaceri agricole cu Elena Udrea.

În fața insistențelor Înaltei Curți, Tudor Breazu nu poate dovedi niciun venit legal!

Astăzi, Ekaton are zero angajați.

***

Toate aceste companii au trăit cu bani din Ministerul Dezvoltării și Turismului, condus de Elena Udrea.

7 ani au trecut de la primul articol al Gazetei despre neregulile din Gala Bute

Ei și-au s-a fondat, exclusiv pe impozitele contribuabililor, un stilul de viață strălucitor, de la elicoptere la mașini Porche Cayenne declarate la valoare de 5.000 de euro.

Când banii publici n-au mai venit, pe firme s-a pus lacătul, la propriu.

E ca și cum un întreg decor de carton, companii, afaceri și șpagă, s-a strâns și a dispărut.

Dar numai după ce:

Jurnaliștii au insistat ani de zile în investigarea subiectului.

DLAF a întocmit un raport despre fraude.

SRI a predat înregistrările procurorilor.

DNA a trimis dosarul în instanță.

Înalta Curte a judecat faptele, a condamnat-o pe Elena Udrea la cinci ani cu executare, iar inculpații și DNA au făcut apel.

Iar, acum, Curtea Supremă anunță că va pronunța verdictul definitiv.

Începând cu ziariștii, pentru compromiterea cărora s-au folosit inclusiv postaci plătiți tot din bani publici, fiecare dintre aceste nume și instituții care s-au ocupat de Gala Bute a fost amenințat de Elena Udrea și de președintele Traian Băsescu.

Și cum fiecare om și instituție și-au văzut mai departe de treabă, ultima soluție a salvării Elenei Udrea a rămas să închidă, la propriu, Înalta Curte.

Mâine, când vin judecătorii la lucru, să găsească un lacăt pe poartă și lumina stinsă.

***

Nu e ușor să alegi.

În 1939, Guvernatorul Canadei este scoțianul John Buchan.

O jumătate de Europă e deja cucerită și cealaltă jumătate se pregătește de capitulare.

În cealaltă parte a globului, Japonia oferă lumii, prin torturi în masă, proba ”alternativei la colonialismul britanic”.

Pentru John Buchan, un pacifist convins, e clar de la începutul anului 1940 că Marea Britanie va rămâne singură în fața nazismului.

Nu cu mult timp înainte de propria dispariție, John Buchan scrie câteva cuvinte simple.

”Dacă va fi ca lumea să mai aibă vreodată pace și prosperitate, trebuie să existe un fel de federație – nu voi spune a democrațiilor, ci a statelor care acceptă domnia dreptului”.

După 80 de ani, acceptăm domnia dreptului?

Facem mai bună Înalta Curte sau o închidem până pică frunza în Costa Rica?

Când propui ”încetarea oricărei activități” a tribunalului suprem, după modelul în care au dispărut chiar companiile infracțiunilor judecate de Înalta Curte, fie joci la cacealma, fie te bazezi pe faptul că ai câțiva oameni la mână, iar ceilalți, poporul, vor uita.

În ambele variante, alegerea nu e ușoară, însă e categorică.

Citește și: Toate părțile investigației Gala Bute – Elena Udrea